Κι όμως, ο Μάμαλος -που στο σχολείο του πετούσαν τσάντες και τον έλεγαν «κούτσαβο»- ήταν απ' τα τυχερά παιδιά

Η συγκλονιστική αφήγηση του Παραολυμπιονίκη μας για το «bullying» (σχολικός εκφοβισμός) που τον ανάγκασε να παρατήσει το σχολείο, ξεσκεπάζει δύο μεγάλα προβλήματα.

[Του ΑΡΗ ΔΗΜΟΚΙΔΗ](http://www.lifo.gr/authors/42/articles)

 **«Αν επιτρέπεται, στο σχολείο, πώς σας αντιμετώπιζαν;»** είχαν [ρωτήσει](http://hamogela8gym-perist.blogspot.gr/2013/04/blog-post_11.html) το 2013 μαθητές του Περιστερίου τον νέο χρυσό **παραολυμπιονίκη** της άρσης βαρών κι ο Παύλος Μάμαλος είχε απαντήσει:

 *«Όταν πήγαινα δημοτικό... μέχρι την πέμπτη δημοτικού... τα παιδιά με κοροϊδεύανε, με λέγανε ανάπηρο, κούτσαβο και τέτοια πράγματα. Εγώ καθόμουν σε μια γωνιά και έκλαιγα… Όταν κτύπαγε το κουδούνι και ανέβαιναν τα παιδιά πάνω, εγώ καθόμουν από κάτω και έκλαιγα... Μου πετούσαν τις τσάντες από το παράθυρο και μου ερχόντουσαν στο κεφάλι και με κορόιδευαν. Δεν με παίρνανε σε εκδρομές, δεν με παίρνανε σε πενταήμερες, δεν με παίρνανε από δω, δε με παίρνανε από κει... Καθόμουν μόνος στο σχολείο μέχρι να γυρίσουν τα άλλα παιδιά...».*

**Και έτσι κάποτε,** όταν έφτασε στην έκτη δημοτικού, παράτησε το σχολείο τελείως και δεν πήγε γυμνάσιο. Σταμάτησε τις κοινωνικές επαφές και κλείστηκε στο σπίτι του μέχρι τα 27 του. Ήταν χάρη στον **αθλητισμό** που βρήκε ένα κίνητρο για ζωή. Ξεκίνησε με την άρση βαρών πριν τους Παραολυμπιακούς Αγώνες της Αθήνας του 2004 (εκεί πήρε την έκτη θέση). Κέρδισε ασημένιο στους Αγώνες του Πεκίνου, χάλκινο στους Ολυμπιακούς του Λονδίνου, και τώρα στο Ρίο κέρδισε το Χρυσό. Ο "κούτσαβος" που τα παιδιά τον έκαναν να κλαίει και του πετούσαν πράγματα στο κεφάλι, θριάμβευσε, τελικά ως μεγάλος, ντροπιάζοντας όχι μόνο τους παλιούς συμμαθητές του, αλλά και κάμποσους ανόητους που θεωρούν τα ΑμεΑ «χαμένη υπόθεση».

Απλά φανταστείτε ότι ο Μάμαλος είναι απ' τα τυχερά ΑμεΑ, επειδή πήγε στο δημοτικό. Όπως έγραψα πρόσφατα, σύμφωνα με τα αποτελέσματα της **δημοσκόπησης** που επιμελήθηκε για την **Actionaid** η Πωλίνα Παπανικολάου,  μόλις το 15% περίπου των παιδιών με αναπηρία στην Ελλάδα έχει **πρόσβαση** στην εκπαίδευση. Παρότι η εκπαίδευση είναι υποχρεωτική για όλα τα παιδιά στην Ελλάδα και είναι ένα από τα θεμελιώδη δικαιώματά τους, όμως, εντέλει, τα παιδιά με αναπηρία είναι αόρατα ως προς αυτό. Η ελληνική **δημοκρατική** πολιτεία σχεδιάζει πολιτικές και κάνει **προϋπολογισμούς,** χωρίς να γνωρίζει ούτε πόσα ακριβώς είναι αυτά τα παιδιά ούτε ποιες είναι οι ανάγκες τους. Στη συντριπτική πλειοψηφία τους τα σχολεία δεν είναι προσβάσιμα σε μαθητές με αναπηρία: δεν υπάρχουν επαρκείς υπηρεσίες μεταφοράς των μαθητών στο **σχολείο,** τα κτήρια δεν είναι προσαρμοσμένα για να δεχτούν μαθητές με αναπηρία, το **εποπτικό υλικό** είναι ανεπαρκές και το ανθρώπινο δυναμικό συχνά δεν φτάνει για να καλύψει τις ανάγκες. Επιπλέον, δεν υπάρχει σταθερή και επαρκής **χρηματοδότηση** της Ειδικής Εκπαίδευσης. Τα τελευταία χρόνια δε, οι πόροι έχουν **μειωθεί**, με αποτέλεσμα η κρίση να έχει χειροτερέψει την κατάσταση για τα παιδιά με αναπηρία. **Ο Μάμαλος ήταν τυχερός μέσα στην ατυχία του,** επειδή ανήκε στο μικροσκοπικό ποσοστό των **ΑμεΑ** που μπόρεσαν να πάνε σχολείο, όμως είδαμε ότι ακόμα κι αυτοί οι λίγοι που τα καταφέρνουν, συχνά, περνούν σχολική ζωή μαρτύριο.

(Διασκευή)

Ημερομηνία λήψης αρχείου: 20 Σεπτεμβρίου 2016

 Ημερομηνία δημοσίευσης αρχείου: 17 Σεπτεμβρίου 2016

Ηλεκτρονική Διεύθυνση: <http://www.lifo.gr/articles/people_articles/114451>

**ΚΑΤΑΝΟΗΣΗ ΠΕΡΙΕΧΟΜΕΝΟΥ**

* 1. α. Να σχολιάσετε τον τίτλο και τον υπότιτλο του κειμένου 1.

 (Κυριολεκτική ή μεταφορική χρήση της γλώσσας.)

 β. Πιστεύετε ότι ανταποκρίνεται στο περιεχόμενο του κειμένου;

1.2 Σύμφωνα με τον συντάκτη του Κειμένου 1, τα ελληνικά σχολεία στη συντριπτική πλειοψηφία τους δεν είναι προσβάσιμα σε μαθητές με αναπηρία. **Να τεκμηριώσετε** την πιο πάνω θέση κάνοντας αναφορά σε τρία (3) επιχειρήματα του αρθρογράφου.

* 1. Ποια άποψη διατυπώνεται στην τρίτη (§3η) παράγραφο του κειμένου 1 και πώς την αιτιολογεί ο συντάκτης;

2.1 Να απαντήσετε στα πιο κάτω **ερωτήματα αιτιολογώντας** την άποψή σας. (προφορικά)

1. Σε ποια ευρύτερη θεματολογία ανήκουν το κείμενο;
2. Πώς ονομάζονται τα κείμενα τα οποία συνδυάζουν λόγο και εικόνα; Ποιος πιστεύετε είναι ο ρόλος των εικόνων στο κείμενο;
3. Ποιος πιστεύετε ότι είναι ο σκοπός για τον οποίο συντάχθηκε το κείμενο;

2.2 Να παρατηρήσετε τον τρόπο με τον οποίο ο συγγραφέας του κειμένου οργανώνει και παρουσιάζει το θέμα του. Ποιοι κειμενικοί τύποι συνυπάρχουν στο κείμενο (περιγραφή, αφήγηση, επιχειρηματολογία); Να δικαιολογήσετε την απάντησή σας, αξιοποιώντας στοιχεία του κειμένου που αφορούν στη δομή.

**ΚΑΤΑΝΟΗΣΗ ΜΟΡΦΗΣ**

* 1. Να εντοπίσετε και να υπογραμμίσετε στο Κείμενο 1, **τα δομικά στοιχεία** της τρίτης παραγράφου (§3η).
	2. α. Να εντοπίσετε στην τελευταία παράγραφο του Κειμένου 1, **δύο** (**2**) **διαρθρωτικές λέξεις** με τις οποίες συνδέονται οι προτάσεις μεταξύ τους.

 **ΜΟΡΦΟΣΥΝΤΑΚΤΙΚΑ ΦΑΙΝΟΜΕΝΑ**

 α. Να μετατρέψετε τη δεύτερη παράγραφο (§2η) του Κειμένου 2 **από ευθύ σε πλάγιο λόγο**, κάνοντας τις απαραίτητες αλλαγές.

 β. Γιατί νομίζετε η αρθρογράφος επέλεξε να παραθέσει απόσπασμα, στο οποίο ο αθλητής αφηγείται τα παιδικά του χρόνια;

**ΛΕΞΙΛΟΓΙΚΑ**

* 1. Να γράψετε **ένα παράγωγο ουσιαστικό** και **ένα παράγωγο επίθετο** για το καθένα από τα πιο κάτω ρήματα (Κείμενο 1).

|  |  |  |  |
| --- | --- | --- | --- |
| Α/Α |  Ρήμα (Ενεστώτας) | Παράγωγο ουσιαστικό  | Παράγωγο επίθετο |
| 1. **προστάτευαν**
 |  |  |  |
| 1. **μειωθεί**
 |  |  |  |

* 1. Να γράψετε **μία ολοκληρωμένη πρόταση** για **κάθε μία** από τις πιο κάτω λέξεις/φράσεις, ώστε να φαίνεται η σημασία τους (Κείμενο 1).

 **πρόσβαση, εποπτικό υλικό, ΑμεΑ**

* 1. Να αντικαταστήσετε τις υπογραμμισμένες λέξεις των φράσεων με **ένα (1) συνώνυμο**, συμπληρώνοντας τον πίνακα που ακολουθεί.

|  |  |  |
| --- | --- | --- |
| **Α/Α** | **Φράσεις Κειμένου 2** | **Συνώνυμο** |
| **1.** | «…Η εμφάνιση στους Ολυμπιακούς Αγώνες **ανέδειξε** το άστρο του,…» |  |
| **2.** | «…Όταν **κόπασαν** τα πράγματα,…» |  |

**ΠΑΡΑΓΩΓΗ ΓΡΑΠΤΟΥ ΛΟΓΟΥ**

* 1. Να αποδώσετε **περιληπτικά** το νόημα του Κειμένου 1 σε 100 - 120 λέξεις. Το κείμενό σας θα αναρτηθεί στην ηλεκτρονική εφημερίδα του σχολείου σας και συγκεκριμένα στη στήλη:

« Η δύναμη της θέλησης».

**ΠΗΓΗ: ΥΠΟΥΡΓΕΙΟ ΠΑΙΔΕΙΑΣ ΚΥΠΡΟΥ**